ອີ​ຣ່ານ ປິດໂຮງ​ຮຽນ ແລະ ມະ​ຫາ​ວິ​ທະ​ຍາ​ໄລ ຍ້ອນ​ມົນ​ລະ​ພິດ ​ໃນ​ອາ​ກາດ​ສູງ
ທ່ານ ທາ​ກີ​ຊາ​ເດ ໄດ້​ກ່າວ​ວ່າ ໂຮງ​ຮຽນ​ຕ່າງໆ​ໃນ​ນະ​ຄອນຫຼວງ ກໍ​ຈະ​ຖືກ​ປິດ​ໃນ​ວັນ​ອາ​ທິດ​ມື້ນີ້​ເຊັ່ນ​ກັນ.
ໂຮງຮຽນ ແລະ ມະຫາວິທະຍາໄລຕ່າງໆແມ່ນໄດ້ຖືກປິດ ໃນຫຼາຍພາກສ່ວນຂອງປະເທດ ອີຣ່ານ, ລວມທັງນະຄອນຫຼວງ ເຕຫະຣ່ານ, ຍ້ອນມົນລະພິດລະດັບສູງ, ອີງຕາມການລາຍງານຂອງສື່ມວນຊົນລັດຖະບານໃນວັນເສົາວານນີ້ ການຕັດສິນໃຈດັ່ງກ່າວໄດ້ຖືກປະກາດໃນຕອນແລງວັນສຸກທີ່ຜ່ານມາ ໂດຍຮອງຜູ້ປົກຄອງແຂວງ ທ່ານ ໂມຮຳມັດ ທາກີຊາເດ, ຫຼັງຈາກການປະຊຸມຂອງຄະນະກຳມະການສຸກເສີນ ສຳລັບອາກາດມົນລະພິດ ອົງການຂ່າວ IRNA ຂອງທາງການລັດຖະບານ ໄດ້ກ່າວຢ້ຳຄຳເວົ້າຂອງທ່ານ ທາກີຊາເດ ວ່າ “ຍ້ອນມົນລະພິດໃນອາກາດທີ່ສູງຂຶ້ນ, ໂຮງຮຽນອານຸບານ, ໂຮງຮຽນ, ມະຫາວິທະຍາໄລ ແລະ ສະຖາບັນການສຶກສາລັບດັບສູງຕ່າງໆຂອງແຂວງເຕຫະຣ່ານ ຈະຖືກປິດ ” ທ່ານ ທາກີຊາເດ ໄດ້ກ່າວວ່າ ໂຮງຮຽນຕ່າງໆໃນນະຄອນຫຼວງ ກໍຈະຖືກປິດໃນວັນອາທິດມື້ນີ້ເຊັ່ນກັນ ທ່ານເວົ້າວ່າ “ຫຼັງຈາກໄດ້ກວດສອບດັດສະນີມົນລະພິດໃນ ເຕຫະຣ່ານ ແລ້ວ, ພວກເຮົາໄດ້ຕັດສິນໃຈທີ່ຈະປິດໂຮງຮຽນໝົດທຸກແຫ່ງມື້ອື່ນ ໃນແຂວງ ເຕຫະຣ່ານ, ຍົກເວັ້ນເມືອງ ຟີຣຸສຄາ, ດາມາແວນ ແລະ ປາດິສ ” ຊາວໜຸ່ມ, ຜູ້ສູງອາຍຸ ແລະ ຄົນຜູ້ທີ່ເປັນໂຣກ ກ່ຽວກັບ ການຫາຍໃຈໄດ້ຖືກເຕືອນໃຫ້ຢູ່ໃນຮົ່ມ, ແລະ ກິດຈະກຳກິລາທັງໝົດໄດ້ຖືກຢຸດໄວ້ຊົ່ວຄາວໃນວັນເສົາວານນີ້ ເຕຫະຣ່ານ ໄດ້ປະສົບກັບມົນລະພິດ ແລະ ໝອກຄວັນ ໃນລະດັບທີ່ອັນຕະລາຍນັບຕັ້ງແຕ່ກາງເດືອນພະຈິກເປັນຕົ້ນມາ ໂຮງຮຽນຕ່າງໆກໍໄດ້ຖືກປິດໃນແຂວງ ອາລບອສ ທາງພາກເໜືອຂອງປະເທດ ແລະ ໃນແຂວງ ເອສຟາຮານ ຢູ່ພາກກາງ, ອົງການຂ່າວ IRNA ໄດ້ລາຍງານໂດຍອ້າງອີງເຖິງບັນດາເຈົ້າໜ້າທີ່ ໃນເຂດອື່ນໆບ່ອນທີ່ໂຮງຮຽນໄດ້ຖືກປິດລວມມີເມືອງ ມາຊຮາດ (Mashhad) ທາງພາກຕາເວັນອອກສຽງເໜືອ ແລະ ເມືອງ ໂອຣູມີເຢ ທາງພາກຕາເວັນຕົກສຽງເໜືອ ແລະ ເມືອງ ຄອມ ທາງພາກໃຕ້ຂອງນະຄອນຫຼວງ ເຕຫະຣ່ານ